Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 647

2. A munkaterület rövid, jellemző leírása A díszműkovács az acélt melegen alakítja, adott esetben színesfémet is. Megbízás szerint egyedi vagy kisszériás tárgyak tervezését, kivitelezését vagy restaurálását végzi. Az általa készített tárgyak és tárgycsoportok Az építészet területén: épületkiegészítők, például ajtókapupántok, vasalatok, rácsok, ajtófogók, kopogtatók, reteszek, kilincsek, zárak, ablak-, erkély-, loggia-, lunetta és kerítésrácsok, vasajtók, cégérek, portálok elemei. A belsőépítészet területén: kandallórácsok, tűzikutyák, kandallókészletek, csillárok, gyertyatartók, vas- és vasalt ládák, bútorok, kiegészítők. Az egyházi építészet területén: szentélyrácsok, csillárok, falikarok, kandeláberek, szószékek, áldoztatórácsok, perselyek, keresztek, korpuszok. Átfogó művészi, művészettörténeti ismeretekkel rendelkezik, ami képessé teszi tervezési, kivitelezési feladatok megoldására önálló vállalkozóként is, valamint tanulmányai folytatására művészeti főiskolákon, egyetemeken.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes